Dié inwoners moet veral water spaar(Argieffoto: pixabay) Die Tshwane-metro het Dinsdag ŉ aantal sondaars uitgewys wat veral baie water in en om Pretoria verbruik en gevra dat inwoners in dié gebiede werk daarvan maak om hul waterverbruik te verminder. Volgens die munisipaliteit maak fase 4-beurtkrag dit boonop moeilik om water uit die reservoirs te pomp en voorspel dit verdere waterbeperkings indien inwoners se waterverbruik nie drasties verminder nie. Daryl Johnston, burgemeesterskomiteelid in Tshwane, sê die metro ervaar vir die afgelope paar weke ŉ toename in die hoeveelheid water wat inwoners verbruik. “Eskom se aankondiging vanoggend het ŉ groot uitwerking op Rand Water se pompkapasiteit, asook die interne pompfasiliteite in Gautengse munisipaliteite. Daarom is dit nodig om inwoners opnuut te vra om water te bespaar.” Daar is egter ŉ paar woongebiede in Tshwane wat skynbaar dié versoek ignoreer, aangesien hulle “steeds hul verbruiksvlakke oorskry,” sê Johnston. Die metro sê inwoners van die volgende gebiede moet veral op hul waterverbruik let: Rand Water het reeds vroeër vandeesmaand fase 2-waterbeperkings ingestel in ŉ poging om die daling in die metro se reservoir-opgaarkapasiteit hok te slaan. Ingevolge fase 2-waterbeperkings mag tuine in die Tshwane-metro nie met ŉ tuinslang of besproeiingstelsel natgelei word nie, tuinslange mag nie gebruik word om opritte of stoepe skoon te maak nie, voertuie mag nie met die gebruik van ŉ tuinslang gewas word nie en swembaddens mag ook nie opgevul word nie.